

**H O T Ă R Â R E**

**privind includerea în domeniul public a Județului Cluj a 3 (trei) posturi de transformare în anvelopă de beton și concesionarea acestora**

**Companiei de Apă Someș S.A.**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 5 din 16.01.2025 privind includerea în domeniul public a Județului Cluj a 3 (trei) posturi de transformare în anvelopă de beton și concesionarea acestora Companiei de Apă Someș S.A., propus de către Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 1403/15.01.2025; Raportul de specialitate întocmit de compartimentului de resort din cadrul aparatului de specialitate al Consiliului Judeţean Cluj cu nr. 1404/15.01.2025 şi de Avizul cu nr. 1403 din 21.01.2025 adoptat de Comisia de specialitate nr. 4, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Analizând adresa Companiei de Apă Someș S.A.nr. 616/DG TP/14.01.2025 înregistrată la Consiliul Județean Cluj cu nr. 1219/14.01.2025;

Ținând cont de:

* Hotărârea Consiliului Judeţean Cluj nr. 30/2005 privind aprobarea delegării directe a serviciului de alimentare cu apă şi de canalizare către S.C. Compania de Apă Someş S.A.;
* Hotărârea Consiliului Judeţean Cluj nr. 249/2007 privind aprobarea modificării Contractului de delegare a gestiunii Serviciului de alimentare cu apă şi de canalizare către S.C. Compania de Apă Someş S.A., prin Act adiţional;
* Hotărârea Consiliului Judeţean Cluj nr. 143/2008 privind însușirea Inventarului bunurilor care alcătuiesc domeniul public al Județului Cluj, cu modificările și completările ulterioare;
* Hotărârea Consiliului Județean Cluj nr. 65/2024 prinvind includerea în domeniul public al județului Cluj a 3 (trei) posturi de transformare în anevlopă de beton și concesionarea acestora Companiei de Apă Someș S.A.;

Luând în considerare prevederile art. 123 – 139 și ale art. 142 - 153 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020, republicată 2;

În conformitate cu prevederile:

* art. 87 alin. (5), art. 173 alin. (1) lit. c) și alin. (4) lit. a), art. 285 – 287, art. 289 alin. (2) - (4), art. 290, art. 297 alin. (1) lit. b), art. 302 – 303 și ale art. 305 – 306 din Ordonanța de urgență a Guvernului nr. 57/2019 privind Codul administrativ, cu modificările şi completările ulterioare;
* art. 4, art. 8, art. 24 alin. (1) lit. b), art. 25 și ale art. 28 alin. (1) lit. b) din Legea serviciilor comunitare de utilități nr. 51/2006, republicată, cu modificările și completările ulterioare;
* art. 3, art. 15, art. 18 alin. (2), art. 20 și ale art. 37 din Legea serviciului de alimentare cu apă şi de canalizare nr. 241/2006, republicată, cu modificările și completările ulterioare;
* art. 858 – 863 și ale art. 871 - 873 din Legea privind Codul civil nr. 287/2009, republicată, cu modificările şi completările ulterioare;
* Ordonanţei Guvernului nr. 81/2003 privind reevaluarea şi amortizarea activelor fixe aflate în patrimoniul instituţiilor publice, aprobată prin Legea nr. 493/2003, cu modificările şi completările ulterioare;
* art. 5 - 6 din Anexa la Hotărârea Guvernului nr. 392/2020 privind Normele tehnice pentru întocmirea inventarului bunurilor care alcătuiesc domeniul public şi privat al comunelor, al oraşelor, al municipiilor şi al judeţelor;
* art. 106 și ale art. 138 din Regulamentul - cadru al serviciului de alimentare cu apă şi de canalizare, aprobat prin Ordinul Președintelui Autorității Naţionale de Reglementare pentru Serviciile Publice de Gospodărie Comunală nr. 88/2007;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.** Se aprobă înscrierea în Inventarul bunurilor din domeniul public al Județului Cluj a 3 (trei) posturi de tranformare în anvelopă de beton Robust 1000 l RB-20 - 1X630 cuprinse în **anexa**care face parte integrantă din prezenta hotărâre, acestea declarându-se bunuri de interes public județean.

**Art. 2.** Se aprobă concesionarea către Compania de Apă Someș S.A. a celor 3 posturi de transformare în anvelopă de beton Robust 1000 l RB-20 - 1X630 precizate la art. 1, precum şi încheierea unui act adiţional la Contractul de delegare directă a gestiunii serviciilor publice de alimentare cu apă şi de canalizare nr. 98 din data de 21.11.2007.

**Art. 3.** **(1)** Durata concesiuni bunurilor menționate la art. 1 este identică cu durata rămasă din contractul de delegare a serviciului de alimentare cu apă și canalizare aprobat prin Hotărârea Consiliului Județean Cluj nr. 30/16.02.2005, cu modificările și completările ulterioare.

**(2)** Durata concesiunii bunurilor menționate la art. 1 începe de la data Procesului-verbal de predare - primire a bunurilor de retur.

**Art. 4. (1)** Cuantumul redevenței pentru bunurile concesionate conform art. 2 este de 39.308,93 lei/an fără TVA.

**(2)** Redevența datorată Consiliului Județean Cluj de operatorul regional Compania de Apă Someș S.A., începând cu 01.01.2025, în cadrul Contractului de delegare directă a gestiunii serviciilor publice de alimentare cu apă și canalizare, se majorează cu valoare prevăzută la alin. (1).

**Art. 5.** Comisia specială de inventariere a domeniului public şi privat a Județului Cluj constituită potrivit art. 289 alin. (2) și (3) din Ordonanța de Urgență a Guvernului nr. 57/2019 privind Codul administrativ, cu modificările şi completările ulterioare și ale art. 5 din anexa la Hotărârea Guvernului nr. 392/2020 privind Normele tehnice pentru întocmirea inventarului bunurilor care alcătuiesc domeniul public şi privat al comunelor, al oraşelor, al municipiilor şi al judeţelor, va asigura actualizarea Inventarului bunurilor care aparţin domeniului public al Judeţului Cluj aflate în concesiune la S.C. Compania de Apă Someş S.A.” conform anexei nr. 31 la Hotărârea Consiliului Judeţean Cluj nr. 143/2008 privind însuşirea Inventarului bunurilor care alcătuiesc domeniului public al Judeţului Cluj, cu modificările şi completările ulterioare, în sensul completării acestuia cu bunurile imobile incluse în domeniul public al Judeţului Cluj potrivit art. 1.

**Art. 6.** **(1)** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcţia Juridică; Direcția Dezvoltare și Investiții; Comisia specială de inventariere a domeniului public şi privat a Județului Cluj, precum şi Compania de Apă Someş S.A.

**(2)** Direcția Dezvoltare și Investiții va preda pe bază de proces-verbal bunurile care fac obiectul prezentei hotărâri.

**Art. 7.** Prezenta hotărâre se comunică Direcţiei Juridice; Direcției Dezvoltare și Investiții; Companiei de Apă Someş S.A.; Asociaţiei Regionale pentru Dezvoltarea Infrastructurii din Bazinul Hidrografic Someş-Tisa,precum şi Prefectului Judeţului Cluj, şi se aduce la cunoştinţă publică prin afişare la sediul Consiliului Judeţean Cluj şi postare pe pagina de internet "www.cjcluj.ro".

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 10 din 29 ianuarie 2025**

*Prezenta hotărâre a fost adoptată cu 31 de voturi “pentru”,* *iar un membru al Consiliului județean nu a votat, fiind astfel respectate prevederile legale privind majoritatea de voturi necesară.*

****

 **Anexă**

 **la Hotărârea nr. 10/2025**

**LISTA**

**cuprinzând bunurile mobile incluse în domeniul public al Județului Cluj**

**și concesionate Companiei de Apă Someș S.A.**

|  |  |  |  |  |  |  |
| --- | --- | --- | --- | --- | --- | --- |
| **Nr. crt.** | **Denumirea bunurilor din domeniul privat care trec în domeniul public al județului Cluj** | **Codul sau nr. de inventar** | **U. M (buc.)** | **Preț unitar****(lei)** | **Valoare contabilă****(lei)** | **Valoare de inventar****(lei)** |
| 1. | Post de transformare în anvelopă de beton | 200735 | 1 | 157.235,72 | 157.235,72 | 157.235,72 |
| 2. | Post de transformare în anvelopă de beton | 200758 | 1 | 157.235,72 | 157.235,72 | 157.235,72 |
| 3. | Post de transformare în anvelopă de beton | 200759 | 1 | 157.235,72 | 157.235,72 | 157.235,72 |

 **Contrasemnează:**

 **PREŞEDINTE, SECRETAR GENERAL AL JUDEŢULUI,**

Alin Tişe Simona Gaci